ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ της 31ης Αυγούστου 2011 σχετικά με την αναγνώριση του Μαρόκου σύμφωνα με την οδηγία 2008/106/ΕΚ του Ευρωπαϊκού Κοινοβουλίου και του Συμβουλίου όσον αφορά τα συστήματα εκπαίδευσης και πιστοποίησης των ναυτικών [κοινοποιηθείσα υπό τον αριθμό Ε(2011) 6020] (Κείμενο που παρουσιάζει ενδιαφέρον για τον ΕΟΧ) (2011/520/ΕΕ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη συνθήκη για τη λειτουργία της Ευρωπαϊκής Ένωσης, Έχοντας υπόψη την οδηγία 2008/106/ΕΚ του Ευρωπαϊκού Κοινοβουλίου και του Συμβουλίου, της 19ης Νοεμβρίου 2008, για το ελάχιστο επίπεδο εκπαίδευσης των ναυτικών (1), και ιδίως το άρθρο 19 παράγραφος 3, Έχοντας υπόψη το αίτημα που υπέβαλε η Κύπρος στις 13 Μαΐου 2005, Εκτιμώντας τα ακόλουθα: (1) Σύμφωνα με την οδηγία 2008/106/ΕΚ τα κράτη μέλη δύνανται να αποφασίζουν να θεωρούν τα κατάλληλα πιστοποιητικά ναυτικών που έχουν εκδοθεί από τρίτη χώρα, υπό την προϋπόθεση ότι η συγκεκριμένη τρίτη χώρα αναγνωρίζεται από την Επιτροπή. Οι εν λόγω τρίτες χώρες πρέπει να πληρούν όλες τις απαιτήσεις της σύμβασης του Διεθνούς Ναυτιλιακού Οργανισμού (ΔΝΟ) για τα πρότυπα εκπαίδευσης, έκδοσης πιστοποιητικών και τήρησης φυλακών των ναυτικών, του 1978, (σύμβαση STCW) (2), όπως αναθεωρήθηκε το 1995. (2) Με επιστολή της 13ης Μαΐου 2005, η Κύπρος υπέβαλε αίτημα αναγνώρισης του Μαρόκου. Μετά την αίτηση της Κύπρου, η Επιτροπή αξιολόγησε τα συστήματα εκπαίδευσης και πιστοποίησης του Μαρόκου, προκειμένου να διαπιστώσει κατά πόσον το Μαρόκο πληροί όλες τις απαιτήσεις της σύμβασης STCW και κατά πόσον ελήφθησαν τα κατάλληλα μέτρα για την πρόληψη της απάτης όσον αφορά τα πιστοποιητικά. Η αξιολόγηση αυτή βασίστηκε στα αποτελέσματα επιθεώρησης που διενεργήθηκε από εμπειρογνώμονες του Ευρωπαϊκού Οργανισμού για την Ασφάλεια στη Θάλασσα τον Δεκέμβριο του 2006. Κατά την εν λόγω επιθεώρηση διαπιστώθηκαν ορισμένες ελλείψεις στα συστήματα εκπαίδευσης και πιστοποίησης. (3) Η Επιτροπή διαβίβασε στα κράτη μέλη έκθεση σχετικά με τα αποτελέσματα της αξιολόγησης. (4) Με τις επιστολές της 4ης Φεβρουαρίου 2009 και της 9ης Μαρτίου 2010, η Επιτροπή ζήτησε από το Μαρόκο να παράσχει αποδεικτικά στοιχεία ότι έχουν αποκατασταθεί οι ελλείψεις που διαπιστώθηκαν. (5) Με επιστολές της 13ης Μαΐου 2009, της 29ης Μαΐου 2009, της 2ας Απριλίου 2010 και της 4ης Ιανουαρίου 2011, το Μαρόκο διαβίβασε τις απαιτούμενες πληροφορίες και τα αποδεικτικά στοιχεία όσον αφορά την εφαρμογή κατάλληλων και ικανοποιητικών διορθωτικών μέτρων για την αποκατάσταση όλων των ελλείψεων που διαπιστώθηκαν κατά την αξιολόγηση συμμόρφωσης. (6) Οι εναπομένουσες ελλείψεις αφορούν, αφενός, τη μη ύπαρξη νομικών διατάξεων για τον εκπαιδευτικό εξοπλισμό και τα προσόντα και την εκπαίδευση εκπαιδευτών και αξιολογητών και, αφετέρου, την έλλειψη εκπαιδευτικού εξοπλισμού στο κύριο ίδρυμα ναυτικής εκπαίδευσης και κατάρτισης του Μαρόκου. Έτσι, το Μαρόκο κλήθηκε να εφαρμόσει συμπληρωματικά διορθωτικά μέτρα για να αποκατασταθούν οι προαναφερόμενες ελλείψεις. Ωστόσο, οι εν λόγω ελλείψεις δεν συνεπάγονται την αμφισβήτηση του συνολικού επιπέδου συμμόρφωσης του Μαρόκου προς τις απαιτήσεις της σύμβασης STCW όσον αφορά την εκπαίδευση και την πιστοποίηση των ναυτικών. (7) Το αποτέλεσμα της αξιολόγησης συμμόρφωσης και η αξιολόγηση των πληροφοριών που διαβίβασε το Μαρόκο καταδεικνύουν ότι η εν λόγω χώρα πληροί όλες τις απαιτήσεις της σύμβασης STCW και ότι έχει λάβει κατάλληλα μέτρα για την πρόληψη της απάτης όσον αφορά τα πιστοποιητικά. Η χώρα αυτή πρέπει συνεπώς να αναγνωριστεί από την Επιτροπή. (8) Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής ασφαλούς ναυτιλίας και πρόληψης της ρύπανσης από τα πλοία, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Για τους σκοπούς του άρθρου 19 της οδηγίας 2008/106/ΕΚ, το Μαρόκο αναγνωρίζεται όσον αφορά τα συστήματα εκπαίδευσης και πιστοποίησης των ναυτικών. Άρθρο 2 Η παρούσα εκτελεστική απόφαση απευθύνεται στα κράτη μέλη. Βρυξέλλες, 31 Αυγούστου 2011.

[Source: multi_eurlex | Tokens: 3517]